REGULAMENTUL (CE) NR. 459/2009 AL COMISIEI
din 29 mai 2009
de modificare a Regulamentului (CE) nr. 1249/96 de stabilire a normelor de aplicare a Regulamentului (CEE) nr. 1766/92 al Consiliului în ceea ce privește drepturile de import în sectorul cerealelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 143 litera (b), coroborat cu articolul 4,
întrucât:
(1)
Anexa IVa la Regulamentul (CE) nr. 1249/96 al Comisiei (2) prezintă modele de certificate de conformitate autorizate de Guvernul Statelor Unite ale Americii pentru exportul de grâu comun de calitate superioară și de grâu dur de calitate superioară în Comunitatea Europeană. Autoritățile americane au informat serviciile Comisiei că modelele lor naționale au fost modificate. Prin urmare, este necesară adaptarea modelelor respective.
(2)
Regulamentul (CE) nr. 1249/96 ar trebui modificat în consecință.
(3)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Anexa IVa la Regulamentul (CE) nr. 1249/96 se înlocuiește cu textul prevăzut în anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 mai 2009.